***Návrh VZN:***  *- vyvesený na úradnej tabuli mesta dňa : 03.06.2021*

 *- zverejnený na internetovej adrese mesta dňa : 03.06.2021*

***Lehota na predloženie pripomienok k návrhu VZN:*** *13.06.2021*

Návrh

# Všeobecne záväzné nariadenie mesta Šamorín

**č. 5/2021**

## **o nakladaní s komunálnym odpadom a drobným stavebným**

## **odpadom na území mesta Šamorín.**

## Mestské zastupiteľstvo mesta Šamorín na základe ustanovenia § 6 zákona č. 369/1990 Zb. o obecnom zriadení v znení neskorších zmien a doplnkov v súlade s ustanoveniami § 81 zák. č.79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej len „zákon o odpadoch“) sa uznieslo na tomto všeobecne záväznom nariadení (ďalej len „VZN“)

### I. ČASŤ

## **ÚVODNÉ USTANOVENIA**

**§ 1**

**Predmet, účel a pôsobnosť VZN**

1. Účelom tohto VZN je upraviť v súlade s hierarchiou odpadového hospodárstva podrobnosti o nakladaní s komunálnymi odpadmi (ďalej len „KO“) a s drobnými stavebnými odpadmi (ďalej len „DSO“) na území Mesta Šamorín (ďalej len „mesto“) s cieľom zabezpečiť trvalo udržateľné nakladanie s odpadmi, ochranu životného prostredia, ochranu verejného poriadku, bezpečnosti a zdravia občanov.
2. Mesto ustanovuje týmto VZN podrobnosti o spôsobe nakladania, zberu a prepravy zmesového komunálneho odpadu a drobného stavebného odpadu, o spôsobe triedeného zberu jednotlivých zložiek komunálnych odpadov, ako sú biologicky rozložiteľný odpad, biologicky rozložiteľný kuchynský a reštauračný odpad od prevádzkovateľa kuchyne, elektroodpad z domácností, odpad z obalov a z neobalových výrobkov, použité prenosné batérie a akumulátory, automobilové batérie a akumulátory, veterinárne lieky a humánne lieky nespotrebované fyzickými osobami a zdravotníckych pomôcok, jedlé oleje a tuky, šatstvo, o nakladaní s objemným odpadom, odpadom z domácností s obsahom škodlivých látok, ako aj dôvodoch nezavedenia triedeného zberu komunálnych odpadov pre biologicky rozložiteľný kuchynský odpad v určitých častiach mesta. VZN upravuje spôsob nahlasovania nezákonne umiestneného odpadu, podrobnosti prevádzkovania zberného dvora, spôsob zberu drobného stavebného odpadu.
3. Toto VZN platí na celom území mesta Šamorín, vrátane jeho častí a to: Mliečno, Bucsuháza, Kraľovianky, Čilistov a Šámot.

**§ 2**

**Hierarchia odpadového hospodárstva**

Na území mesta Šamorín sa v odpadovom hospodárstve so záväznosťou poradia priorít a s cieľom predchádzania alebo znižovania nepriaznivých vplyvov vzniku odpadu, nakladania s odpadom, znižovania celkových vplyvov využívania zdrojov a zvyšovaním efektívnosti takého využívania sa uplatňuje táto hierarchia odpadového hospodárstva:

1. predchádzanie vzniku odpadu,
2. príprava na opätovné použitie,
3. recyklácia,
4. iné zhodnocovanie, napríklad energetické zhodnocovanie,
5. zneškodňovanie.

### II. ČASŤ

**ZÁKLADNÉ USTANOVENIA**

### § 3

**Vymedzenie základných pojmov**

1. **Odpad** - je hnuteľná vec alebo látka, ktorej sa jej držiteľ zbavuje, chce sa jej zbaviť alebo je v súlade so zákonom o odpadoch alebo osobitnými predpismi povinný sa jej zbaviť.
2. **Komunálny odpad (KO)** je zmesový odpad z domácností a od právnických osôb a fyzických osôb – podnikateľov, oddelene vyzbieraný odpad z domácností ustanovený v tomto VZN a oddelene vyzbieraný odpad z iných zdrojov, ak je takýto odpad svojím charakterom a zložením podobný odpadu z domácností.
3. **Zmesový komunálny odpad = zmesový odpad (ZO)** je nevytriedený komunálny odpad alebo komunálny odpad po vytriedení zložiek komunálneho odpadu.
4. **Drobným stavebným odpadom (DSO)** sú odpady z bežných udržiavacích prác vykonávaných fyzickou osobou alebo pre fyzickú osobu, za ktorý sa platí miestny poplatok za komunálne odpady a drobné stavebné odpady.
5. **Biologický odpad** je biologicky rozložiteľný odpad zo záhrad a z parkov, odpad z potravín a kuchynský odpad z domácností, reštaurácií, zo stravovacích a z maloobchodných zariadení a porovnateľný odpad z potravinárskych podnikov.
6. **Biologicky rozložiteľné komunálne odpady (BRKO)** sú všetky druhy biologicky rozložiteľných odpadov, ktoré je možné zaradiť do skupiny 20 - Komunálne odpady podľa Katalógu odpadov.
7. **Odpad z domácností s obsahom škodlivých látok** je taký komunálny odpad, ktorý má aspoň jednu nebezpečnú vlastnosť podľa osobitného predpisu a jeho umiestnenie do nádob na zmesový komunálny odpad alebo na triedené zložky je zakázané.
8. **Objemný odpad** je taký komunálny odpad, ktorý svojimi rozmermi alebo charakterom nie je možné umiestniť do štandardnej zbernej nádoby na zmesový komunálny odpad.
9. **Pôvodca odpadu** je každý pôvodný pôvodca, ktorého činnosťou odpad vzniká, alebo ten, kto vykonáva úpravu, zmiešavanie alebo iné úkony s odpadmi, ak ich výsledkom je zmena povahy alebo zloženia týchto odpadov.
10. **Držiteľ odpadu** je pôvodca odpadu alebo osoba, ktorá má odpad v držbe.
11. **Elektroodpad z domácností** je elektroodpad, ktorý pochádza z domácností fyzických osôb a z obchodných, priemyselných, inštitucionálnych a iných zdrojov, ktorý je svojim charakterom a množstvom podobný tomu, ktorý pochádza z domácností fyzických osôb; odpad z elektrozariadení, ktoré pravdepodobne budú používať domácnosti a iní používatelia ako domácnosti, sa vždy považuje za elektroodpad z domácností.
12. **Použitá batéria alebo akumulátor** je batéria alebo akumulátor, ktoré sú odpadom.
13. **Odpadové hospodárstvo** je súbor činností zameraných na predchádzanie a obmedzovanie vzniku odpadov a znižovanie ich nebezpečnosti pre životné prostredie a na nakladanie s odpadmi v súlade so zákonom o odpadoch.
14. **Nakladanie s odpadom** je zber, preprava, zhodnocovanie vrátane triedenia a zneškodňovanie odpadu, vrátane dohľadu nad týmito činnosťami a nasledujúcej starostlivosti o miesta zneškodňovania, a zahŕňa aj konanie obchodníka alebo sprostredkovateľa.
15. **Triedený zber komunálnych odpadov** je činnosť, pri ktorej sa oddelene zbierajú zložky komunálnych odpadov.
16. **Kalendárový zber** je zber oddelene zbieranej zložky komunálneho odpadu v určenom čase. Tento zber spočíva v pristavení vozidla alebo zberných nádob v určitom čase, najviac na jeden deň, pričom mesto o tomto zbere vopred informuje obyvateľov prostredníctvom informačných letákov a webovej stránky.
17. **Množstvový zber** je zber zmesových komunálnych odpadov a drobných stavebných odpadov, pri ktorom ich pôvodca platí miestny poplatok za komunálne odpady a drobné stavebné odpady ustanovený podľa osobitného predpisu vo výške, ktorá je priamo úmerná množstvu týchto odpadov vyprodukovaných pôvodcom odpadu za daný čas.
18. **Zberná nádoba** je nádoba alebo vrece určená týmto VZN na zber zmesového komunálneho odpadu alebo zber vytriedených zložiek komunálneho odpadu, ktorá je umiestnená na miestach na to určených – t.j. v stojisku zberných nádob alebo na verejnom priestranstve len v prípadoch presne vymedzených týmto nariadením v čase vývozu odpadu.
19. **Zberný dvor** je zariadenie na zber komunálnych odpadov a drobných stavebných odpadov zriadené obcou alebo združením obcí a prevádzkované obcou, združením obcí alebo osobou, ktorá má uzatvorenú zmluvu s obcou alebo združením obcí na túto činnosť. Na zbernom dvore môžu fyzické osoby odovzdávať drobný stavebný odpad, objemný odpad, a oddelene zbierané zložky KO.
20. **Organizácia zodpovednosti výrobcov** vytvára, financuje, prevádzkuje a udržiava funkčný systém združeného nakladania s vyhradeným prúdom odpadu, vrátane zabezpečenia zberu a spracovania vyhradeného prúdu odpadu, prípravy na opätovné použitie, recykláciu a úhrady nákladov triedeného zberu oddelene zbieranej zložky komunálneho odpadu patriacej do vyhradeného prúdu odpadu, vrátane zberu a vytriedenia týchto zložiek na zbernom dvore.
21. **Prúd odpadu** je skupina druhov odpadov s podobnými vlastnosťami, ktoré umožňujú ich ďalšie spoločné nakladanie.
22. **Zberovou spoločnosťou** sa rozumie obec alebo organizácia, resp. spoločnosť, ktorá nakladá s odpadom vznikajúcim na území obce, a to na základe zmluvy s obcou uzavretej v súlade so zákonom o odpadoch.
23. **Stojisko zberných nádob** je spravidla spevnená plocha prístupná vlastníkovi, nájomcovi alebo správcovi nehnuteľnosti a vozidlám zabezpečujúcim zber a prepravu KO, ktorej umiestnenie, veľkosť a vyhotovenie sú stanovené Mestom.
24. **Harmonogram odvozu** je harmonogram, v ktorom sú určené intervaly na zber a odvoz odpadu.

### § 4

**Nakladanie s komunálnym odpadom a drobným stavebným odpadom**

1. Za nakladanie s KO, ktorým je zmesový odpad z domácností a z iných zdrojov (právnické osoby a fyzické osoby – podnikatelia), drobný stavebný odpad a oddelene vyzbieraný odpad z domácností ustanovený v tomto VZN zodpovedá mesto.
2. Pôvodca KO a DSO je povinný nakladať s nimi v súlade so zákonom o odpadoch a týmto VZN.

Tiež je povinný:

1. zapojiť sa do systému zberu KO v meste,
2. užívať zberné nádoby zodpovedajúce systému zberu KO v meste, udržiavať ich v dobrom technickom stave,
3. ukladať KO alebo ich oddelené zložky a DSO na účely ich zberu na miesta určené mestom, a do zberných nádob zodpovedajúcich systému zberu KO v meste,
4. zaistiť, aby bol odpad v deň vývozu riadne pripravený v zberných nádobách, a aby boli umožnené všetky práce spojené s odvozom,
5. zabezpečiť zberné nádoby proti odcudzeniu,
6. nepoškodzovať zberné nádoby,
7. neznečisťovať stojiská zberných nádob a ich okolie.
8. Pôvodca ako organizátor aj jednorazových podujatí a činností pre verejnosť na verejných priestranstvách je tiež povinný:
9. Uskutočňovať opatrenia pre zníženie tvorby odpadov z výrobkov a obalov vznikajúcich jemu , zákazníkom a návštevníkom, v rámci tejto činnosti,
10. Pre zmesový KO zabezpečiť zberné nádoby, alebo vrecia a ich odvoz za účelom zneškodnenia.

### § 5

**Všeobecné pravidlá nakladania s odpadmi**

1. Systém zberu odpadov v rozsahu ustanovenom týmto VZN sa vyhlasuje za záväzný mestský systém na celom území mesta Šamorín a v jeho častiach.
2. Vlastník alebo správca nehnuteľnosti je povinný:
3. Umiestniť stojisko zberných nádob prednostne na vlastnom pozemku, v prípade, že to nie je možné, určí stojisko zberných nádob Mesto Šamorín,
4. Starať sa o prístup k zberným nádobám a čistotu stojísk a okolie zberných nádob,
5. Ukladať KO do zberných nádob tak, aby sa tieto dali uzatvoriť, aby z nich KO nevypadával a pri ich vyprázdňovaní neohrozoval zdravie zamestnancov zberovej spoločnosti.
6. Povinnosti zberovej spoločnosti:
7. Vyprázdňovať zberné nádoby tak, aby nedošlo k hygienickým, bezpečnostným, ekologickým, požiarnym a iným závadám, prípadne ku škode na majetku,
8. Po vyprázdnení zberné nádoby umiestniť na pôvodné miesto,
9. Ak v dôsledku premiestňovania alebo vyprázdňovania zberných nádob alebo vriec znečistí verejné priestranstvo, stojisko zberných nádob alebo iný priestor, je povinná znečistenie okamžite odstrániť,
10. V prípade poškodenia zbernej nádoby pri manipulácii zabezpečiť jej opravu alebo výmenu do 7 dní.
11. Iné nakladanie s komunálnym odpadom a s drobným stavebným odpadom (najmä premiestňovanie nádob z určených stanovíšť, ich používanie na iný účel, poškodzovanie, svojvoľné vytváranie skládok, vyberanie alebo odnášanie zložiek odpadu zo zberných nádob) sa prísne zakazuje. Zákaz sa nevzťahuje na :
* organizované akcie triedeného zberu (zber papiera na školách a pod.) po dohode s organizáciou poverenou zberom,
* odovzdávanie vytriedených zložiek komunálneho odpadu fyzickými osobami do zberní a výkupní odpadov, ak tieto zložky nepochádzajú zo zberných nádob, ktoré sú súčasťou systému zberu komunálneho odpadu.

### III. ČASŤ

**SYSTÉM ZBERU KOMUNÁLNEHO ODPADU A JEHO ZLOŽIEK**

**§ 6**

**Zber, preprava a zneškodňovanie komunálneho odpadu a jeho zložiek**

1. Pôvodcovia komunálneho odpadu sú povinní do určených zberných nádob zbierať oddelene odpad vytriedený na jednotlivé zložky podľa tohto VZN.
2. Zberné nádoby sú vo vlastníctve právnickej osoby, ktorá má s obcou uzatvorenú zmluvu na zber a prepravu komunálnych odpadov (ďalej len zberová spoločnosť), prípadne vo vlastníctve platiteľa poplatku. Platiteľom poplatku sú nádoby zverené do užívania v súlade s podrobnosťami upravenými v tomto VZN.
3. Všetci pôvodcovia komunálneho odpadu sú povinní stať sa účastníkmi systému zberu komunálneho odpadu. Platitelia poplatkov, ktorí nie sú účastníkmi systému zberu KO sú povinní prihlásiť sa na mestskom úrade najneskôr do jedného mesiaca, aby im bolo možné zabezpečiť potrebné zberné nádoby.
4. Noví platitelia poplatku sú povinní prihlásiť sa na mestskom úrade najneskôr do jedného mesiaca odo dňa, keď sa stávajú platiteľmi poplatku za zber, prepravu a zneškodňovanie komunálneho odpadu a drobného stavebného odpadu v súlade s VZN o miestnom poplatku.
5. Právnické a fyzické osoby oprávnené na podnikanie musia disponovať takým množstvom zberných nádob, aby boli schopné prijať týždennú produkciu zmesového komunálneho odpadu.
6. Zakazuje sa:
* uložiť alebo ponechať odpad na inom mieste, ako na mieste na to určenom týmto VZN,
* dávať do zberných nádob taký odpad, ktorý do nich nepatrí a používať ich na iné účely,
* sypať odpady mimo zberných nádob na odpad,
* uložiť odpad do cudzích zberných nádob, za ktoré miestny poplatok hradí iný pôvodca,
* ukladať oddelene vyzbierané zložky KO, na ktoré sa uplatňuje rozšírená zodpovednosť výrobcov, a vytriedený biologický rozložiteľný odpad na skládku odpadov, okrem nezhodnotiteľných odpadov po vytriedení,
* svojvoľne zriadiť skládku odpadov na území mesta,
* dávať uhynuté zvieratá, odpady zo spracovania a zabitia zvierat do zberných nádob na odpad alebo na skládku odpadov,
* spaľovať komunálny odpad na voľnom priestranstve a vo vykurovacích zariadeniach v domácnostiach,
* napĺňať zberné nádoby stavebným odpadom, a tým poškodzovať nádobu,
* riediť a zmiešavať jednotlivé druhy nebezpečných odpadov alebo nebezpečné odpady s odpadmi, ktoré nie sú nebezpečné za účelom zníženia koncentrácie prítomných škodlivín,
* fyzickej osobe – podnikateľovi a právnickej osobe ukladať do nádob na zmesový komunálny odpad odpady, ktoré má povinnosť oddelene zhromažďovať.
1. V Meste Šamorín je určená nasledovná štandardná sada zberných nádob :
2. pre platiteľov poplatku z rodinného domu:
* čierna plastová nádoba s objemom 240 l – zbiera sa do nej zmesový komunálny odpad,
* modrá plastová nádoba s objemom 240 l –zbiera sa do nej papier,
* plasty, obaly z viacvrstvových kombinovaných materiálov na báze lepenky (Tetrapak) a kovový odpad sa zbierajú do priesvitných plastových vriec, ktoré dostávajú domácnosti na výmenu, ak v deň vývozu vyložia plné vrecia,
1. pre platiteľov poplatku z bytového domu sú zriadené stojiská so spoločnými sadami nádob:
* čierny plastový kontajner s objemom 1100 litrov – zbiera sa do neho zmesový komunálny odpad
* triedený zber zložiek KO:
	+ - modrý plastový kontajner s objemom 1100 litrov – zber papier,
		- žltý plastový kontajner s objemom 1100 litrov – spoločný zber plastu (PET fľaše) a viacvrstvových kombinovaných materiálov na báze lepenky (Tetra Pak) a kovového odpadu,
		- zelený/modrý zvon s objemom 1,3m3 – zber skla.
		- plastová nádoba s objemom 120 l – zber biologicky rozložiteľného kuchynského odpadu
		- plastová nádoba s objemom 120 l – zber použitého kuchynského oleja

**§ 7**

**Podrobnosti o spôsobe zberu a prepravy zmesových komunálnych odpadov z domácností**

1. Vykonávať zber, prepravu a zneškodňovanie komunálneho odpadu a drobných stavebných odpadov na území mesta môže len ten, kto má uzatvorenú zmluvu na vykonávanie tejto činnosti s mestom, alebo organizácia mesta, ak mesto zabezpečuje túto činnosť samé ak ide o zmesový odpad od poplatníkov ako aj vytriedené zložky určené v tomto VZN z domácností.
2. Ak sa pri vývoze odpadu zistí, že zložka odpadu v zbernej nádobe nie je zmesovým komunálnym odpadom, resp. nádoba obsahuje odpad, ktorý tam nepatrí (stavebný odpad, biologicky rozložiteľný odpad, zemina a pod.) nádoba nebude vyprázdnená.
3. Ďalšie podrobnosti, najmä spôsob zneškodnenia alebo zhodnotenia vyzbieraných odpadov budú upravené v zmluve so zberovou spoločnosťou.
4. Zmesový komunálny odpad produkovaný na území mesta sa zneškodňuje na skládke odpadov v Čukárskej Pake.
5. Počet potrebných zberných nádob a interval odvozu zmesového odpadu je stanovený nasledovne:
6. Rodinné domy:
* 1 zberná nádoba s objemom 240 litrov, s frekvenciou odvozu raz za 2 týždne, pre 1- 4 člennú domácnosť/rodinu
* 2 zberné nádoby s objemom 240 litrov, s frekvenciou odvozu raz za 2 týždne pre 5 a viac členov v domácnosti
1. Bytové domy:
* na každých 20 bytových jednotiek pripadá 1 zberná nádoba s objemom 1100 l, s frekvenciou odvozu 2x za týždeň,
1. Umiestnenie zberných nádob sa určuje nasledovne
2. Za umiestnenie nádob pri rodinných domoch zodpovedajú platitelia poplatkov, ktorým boli zberné nádoby zverené do užívania v súlade s ustanoveniami tohto VZN. Zberné nádoby na KO a na triedený zber papiera nemôžu byť umiestnené na ulici (na chodníku pri plote), iba v deň, a predchádzajúci večer odvozu odpadu alebo papiera.
3. Umiestnenie zberných nádob v ostatných prípadoch (napr. pri bytových domoch, prevádzkach podnikateľov, v objektoch vo vlastníctve mesta a pod. ) sú jednotliví platitelia povinní dohodnúť s mestským úradom.
4. Miesta pre sady nádob pre bytové domy budú zvolené tak, aby sa zohľadnili vhodné donáškové aj odstupové vzdialenosti a zároveň hygienické a estetické podmienky. V prípade, že nedôjde k dohode, miesto určí poverený pracovník mestského úradu.
5. Povinnosti užívateľov zberných nádob:
6. každý, kto užíva zberné nádoby, manipuluje s nimi alebo inak s nimi nakladá, je povinný s nimi zaobchádzať šetrne a chrániť ich pred poškodením a stratou,
7. užívatelia sú povinní udržiavať v okolí zberných nádob poriadok a čistotu.
8. Náklady na zbernú nádobu sú zahrnuté vo výške miestneho poplatku.

**§ 8**

**Množstvový zber**

1. Na území mesta Šamorín je zavedený množstvový zber zmesového odpadu pre fyzickú osobu – podnikateľa a pre právnickú osobu, ktorá je oprávnená užívať, alebo užíva nehnuteľnosť nachádzajúcu sa na území mesta na iný účel ako na podnikanie a podnikateľa, ktorý je oprávnený užívať alebo užíva nehnuteľnosť nachádzajúcu sa na území mesta na účel podnikania v súlade s platným VZN o miestnom poplatku za komunálne odpady a drobné stavebné odpady. Ustanovenie § 7 ods. 1 až 4 platia primerane aj na uvedené subjekty.
2. Subjekty, pre ktoré je zavedený množstvový zber, si so zodpovedným zástupcom mesta dohodnú veľkosť nádoby na zmesový komunálny odpad najvhodnejšej z pohľadu množstva produkovaného odpadu. Náklady na zbernú nádobu sú zahrnuté vo výške miestneho poplatku.
3. Množstvový zber je zavedený aj pre drobný stavebný odpad.

**§ 9**

**Spôsob zberu drobného stavebného odpadu**

1. K DSO patria v malom množstve zmesi betónu, tehál, sadrovej stavebnej hmoty, obkladačiek, dlaždíc, keramiky a podobne.
2. Zber DSO sa uskutočňuje formou množstvového zberu, pričom tento odpad je možné za úhradu odovzdať na zbernom dvore výlučne v Šamoríne na Rybárskej ulici. Dopravenie DSO na zberný dvor si zabezpečí pôvodca sám.
3. Pôvodca DSO je povinný odpad prednostne vytriediť na jednotlivé zložky: betón, železobetón, tehla, keramika, zemina a pod..
4. Zakazuje sa ukladať DSO do zberných nádob na zmesový KO a triedené zložky KO, ako aj ponechať DSO v miestach stojísk zberných nádob.

**§ 10**

**Spôsob zberu objemného odpadu**

1. Objemný odpad predstavujú KO, ktoré sa svojou veľkosťou nevojdú do zbernej nádoby používanej v systéme zberu komunálneho odpadu. Je to hlavne nábytok, dvere, okná, matrace, koberce a podobne.
2. Pôvodcovia objemného odpadu môžu v priebehu roka tento odpad odovzdať na zbernom dvore v Šamoríne alebo v Mliečne.
3. Na odvoz objemného odpadu si môže obyvateľ individuálne objednať u zmluvného partnera mesta za odplatu veľkoobjemový kontajner.
4. Zakazuje sa ukladať objemný odpad do zberných nádob na zmesový KO a triedené zložky KO, ako aj ponechať tento odpad v miestach stojísk zberných nádob.

**§ 11**

**Spôsob zberu odpadu z domácností s obsahom škodlivých látok**

1. Do skupiny odpadov s obsahom škodlivých látok patria najmä rozpúšťadlá, staré farby, lepidlá, pesticídy a chemické prípravky na ošetrovanie rastlín a drevín, umelé hnojivá, handry znečistené olejom, farbami, obaly znečistené nebezpečnými látkami a podobne.
2. Mesto zabezpečuje podľa potreby zber a odvoz oddelene zbieraných zložiek KO s obsahom škodlivých látok na účely ich zhodnotenia resp. zneškodnenia.
3. Mesto zabezpečuje informovanosť obyvateľov o zbere odpadu z domácností s obsahom škodlivín v dostatočnom časovom predstihu osobitným oznamom, pričom využije všetky možnosti informačného systému mesta (úradná tabuľa, webová stránka, leták).
4. Zakazuje sa ukladať odpad z domácností s obsahom škodlivých látok do zberných nádob na zmesový KO a triedené zložky KO, ako aj ponechať tento odpad v miestach stojísk zberných nádob.

**IV. ČASŤ**

**SYSTÉM TRIEDENÉHO ZBERU KOMUNÁLNEHO ODPADU**

**§12**

**Podrobnosti o spôsobe triedeného zberu komunálnych odpadov z domácností**

1. Na území mesta sa zavádza triedený zber pre nasledujúce druhy KO:
2. odpady z obalov a odpady z neobalových výrobkov (papier, plasty, sklo, kovy a viacvrstvové kombinované materiály na báze lepenky)
3. elektroodpad z domácností,
4. použité prenosné batérie a akumulátory a automobilové batérie a akumulátory,
5. biologicky rozložiteľný komunálny odpad zo záhrad a parkov a kuchynský odpad z domácností,
6. šatstvo
7. jedlé oleje a tuky,
8. veterinárne lieky a humánne lieky nespotrebované fyzickými osobami a zdravotnícke pomôcky,
9. kal zo septikov,
10. opotrebované pneumatiky.
11. Náklady na zabezpečenie zberných nádob a vriec na triedený zber KO pri ktorých sa uplatňuje rozšírená zodpovednosť výrobcov, znáša výrobca vyhradeného výrobku, príslušná organizácia zodpovednosti výrobcov alebo tretia osoba; tieto náklady nie sú zahrnuté v miestnom poplatku za KO a DSO.
12. Náklady na zabezpečenie zberných nádob na triedený zber zložiek KO, pri ktorých sa neuplatňuje rozšírená zodpovednosť výrobcov, znáša mesto a môže ich zahrnúť do miestneho poplatku za KO a DSO.
13. Triedený zber komunálnych odpadov uskutočňuje podľa harmonogramu zvozu zberová spoločnosť v zmysle popisu triedeného zberu uvedeného v tomto VZN. Harmonogram zvozu je zverejnený na webovej stránke mesta, v miestnych novinách a na informačných letákoch.
14. Obyvatelia mesta môžu bezplatne odovzdať oddelene zbierané zložky KO aj na zbernom dvore.
15. Pri systéme zberu je pôvodca komunálneho odpadu povinný rešpektovať pravidlá triedeného zberu v Meste Šamorín, a zaraďovať odpad podľa farby zbernej nádoby.

**§13**

**Spôsob triedeného zberu komunálnych odpadov z obalov a neobalových výrobkov – papier, plasty, sklo, kovy a viacvrstvové kombinované materiály na báze lepenky**

1. Triedený zber papiera sa vykonáva prostredníctvom farebne rozlíšených zberných nádob:
* bytové domy – 1100 l zberná nádoba modrej farby s frekvenciou odvozu 1x za týždeň
* rodinné domy – 240 l zberná nádoba modrej farby s frekvenciou odvozu 1x za mesiac podľa harmonogramu.

Do triedeného zberu papiera **patria**: noviny, časopisy, zošity, knihy, listy, kancelársky papier, papierové vrecká, lepenka, krabice z tvrdého papiera, kartón, obálky, letáky, katalógy, telefónne zoznamy, plagáty, pohľadnice, zakladače, baliaci a krepový papier.

Do triedeného zberu papiera **nepatria**: viacvrstvové kombinované materiály (od mlieka, džúsov), voskovaný papier, celofán, papier znečistený tukom al. olejom, plienky.

Krabice resp. obaly z papiera musia byť poskladané a uložené do zberných nádob tak, aby sa zmenšil ich objem a zaberali čo najmenej objemu nádoby.

1. Triedený zber plastov sa vykonáva prostredníctvom farebne rozlíšených zberných nádob:
* bytové domy – 1100 l zberná nádoba žltej farby s frekvenciou odvozu 1x za týždeň
* rodinné domy – 120 l priesvitné vrece s frekvenciou odvozu 2x za mesiac podľa harmonogramu.

Do triedeného zberu plastov **patria**: PET fľaše, obaly označené skratkami: HD-PE, PE, PE-HD, PP - fľaše od čistiacich prostriedkov, šampónov, tekutých mydiel, destilovanej vody, rastlinných olejov, čisté tégliky od jogurtov a rôzne plastové nádobky.

Do triedeného zberu plastov **nepatria**: znečistené obaly chemikáliami a olejmi, vodoinštalačné a elektroinštalačné rúry, plastový nábytok.

1. Sklo sa triedi do zberných nádob s objemom 1,3m3 zelenej/modrej farby (tzv. zvon), ktoré sú rozmiestnené na zberných ostrovčekoch v meste. Zber sa uskutočňuje podľa harmonogramu triedeného zberu a prepravy odpadu.

Do triedeného zberu skla **patria:** sklenené fľaše, nádoby, obaly a predmety zo skla, fľaštičky od kozmetiky.

Do triedeného zberu skla **nepatria**: porcelán, keramika, zrkadlá, drôtové sklo, žiarovka, žiarivka, neónové trubice.

Väčšie kusy skla je potrebné odovzdať do zberného dvora, kde obyvatelia mesta môžu tento odpad odovzdávať počas celého roka.

1. Triedený zber kovov a kovových obalov sa vykonáva prostredníctvom farebne rozlíšených zberných nádob:
* bytové domy – 1100 l zberná nádoba žltej farby s frekvenciou odvozu 1x za týždeň
* rodinné domy – 120 l priesvitné vrece s frekvenciou odvozu 2x za mesiac podľa harmonogramu.

Do triedeného zberu kovov **patria**: kovové vrchnáky z fliaš a pohárov, konzervy zbavené obsahu, plechovky z nápojov, hliníkové obaly.

Do triedeného zberu kovov **nepatria:** kovové obaly hrubo znečistené zvyškami jedla, farbami a rôznymi chemikáliami.

Konzervy a plechovky pred odovzdaním je potrebné vypláchnuť, aby v nich nezostali zvyšky jedál.

Väčšie kusy kovového odpadu je možné odovzdať do zberného dvora počas celého roka.

1. Triedený zber viacvrstvových kombinovaných materiálov sa vykonáva prostredníctvom farebne rozlíšených zberných nádob:
* bytové domy – 1100 l zberná nádoba žltej farby s frekvenciou odvozu 1x za týždeň
* rodinné domy – 120 l priesvitné vrece s frekvenciou odvozu 2x za mesiac podľa harmonogramu.

Do triedeného zberu viacvrstvových kombinovaných materiálov (Tetra Pak) **patria**: obaly od mlieka, džúsov, smotany a iných potravinárskych výrobkov a kozmetiky.

Do triedeného zberu viacvrstvových kombinovaných materiálov **nepatria**: obaly znečistené chemikáliami a olejmi.

**§14**

**Spôsob triedeného zberu elektroodpadu z domácností**

1. Elektroodpad z domácností je elektroodpad, ktorý pochádza z domácností fyzických osôb a z obchodných, priemyselných, inštitucionálnych a iných zdrojov, ktorý je svojim zložením a množstvom podobný tomu, ktorý pochádza z domácností fyzických osôb.

Do elektroodpadu patria: chladničky, práčky, mrazničky, umývačky, mixéry, žehličky, vysávače, televízory, rádioprijímače, audio prehrávače, kopírky, tlačiarne, vŕtačky, váhy, elektromotory, svetelné zdroje: žiarovky, žiarivky a podobne.

1. Pôvodcovia elektroodpadov môžu v rámci režimu spätného odberu, kde distribútor elektrozariadení je povinný bezplatne uskutočňovať spätný odber, t.j. odobratie elektroodpadu z domácností od jeho držiteľa pri predaji nového elektrozariadenia na výmennom základe kus za kus, pokiaľ odovzdávaný elektroodpad pochádza z elektrozariadenia rovnakej kategórie a rovnakého funkčného určenia ako predávané elektrozariadenie v prevádzkach, ktoré slúžia na predaj elektrozariadení.
2. Obyvatelia mesta môžu tento odpad odovzdávať aj na zbernom dvore počas celého roka.
3. Zakazuje sa**:**
4. odovzdať elektroodpad iným subjektom (napr. „pouliční zberači“), ktorí nemajú uzatvorenú zmluvu na vykonávanie tejto činnosti s mestom,
5. rozoberať alebo inak zasahovať do elektroodpadu z domácností pred jeho odovzdaním oprávnenej osobe.

**§ 15**

**Spôsob triedeného zberu použitých prenosných batérii a akumulátorov a automobilových batérií a akumulátorov**

1. Obyvatelia mesta môžu použité prenosné batérie a akumulátory a automobilové batérie a akumulátory odovzdať do zberného dvora, ako aj na predajných miestach u distribútora.
2. Zakazuje sa odovzdať použité batérie a akumulátory iným subjektom (napr. „pouliční zberači“), ktorí nemajú uzatvorenú zmluvu na vykonávanie tejto činnosti s mestom.

**§ 16**

**Spôsob triedeného zberu biologicky rozložiteľného komunálneho odpadu z domácností**

1. Na účely triedeného zberu BRKO z domácností (zo zelene a kuchynského) sa mesto člení na nasledovné časti:
2. Individuálna bytová výstavba – rodinné domy
3. Komplexná bytová výstavba – bytové domy.
4. Mesto zavádza a zabezpečuje na vykonávanie triedeného zberu biologicky rozložiteľného odpadu zo záhrad pre rodinné domy prostredníctvom kompostovacích zásobníkov, ktoré zabezpečuje mesto.
5. Mesto zabezpečuje triedený zber BRKO zo zelene aj prostredníctvom zberného dvora. Tento odpad môžu obyvatelia mesta odovzdať na uvedenom mieste bezplatne počas celého roka.
6. Do triedeného BRKO zo zelene patrí: tráva, kvety, lístie, drevný odpad zo strihania a orezávania krovín a stromov, zhnité ovocie a zelenina, piliny, drevná štiepka, drevný popol, vypletá burina, pozberové zvyšky z pestovania.
7. Za zber, prepravu a zhodnotenie biologicky rozložiteľných odpadov z parkov a verejných priestranstiev zodpovedá oprávnená organizácia na základe zmluvného vzťahu.
8. Jedlé oleje a tuky môžu obyvatelia mesta odovzdať celoročne do určenej nádoby na zbernom dvore resp. do zberných nádob s objemom 120 l, ktoré sú rozmiestnené na zberných ostrovčekoch v meste. Zber sa uskutočňuje podľa harmonogramu triedeného zberu a prepravy odpadu.
9. Mesto Šamorín nezavádza a nezabezpečuje vykonávanie triedeného zberu BRKO pre kuchynský odpad z domácnosti v rodinných domoch, a to z dôvodu, že 100% domácností kompostuje vlastný odpad v kompostovacích zásobníkoch, ktoré zabezpečuje mesto. V prípade, ak poskytovaný typ kompostovacieho zásobníka domácnosti nevyhovuje, je povinná si zabezpečiť iný typ na vlastné náklady.
10. Mesto Šamorín zavádza a zabezpečuje vykonávanie triedeného zberu BRKO pre kuchynský odpad z domácnosti v bytových domoch prostredníctvom 120 l zbernej nádoby s frekvenciou odvozu podľa harmonogramu dohodnutého s oprávnenou organizáciou na základe zmluvného vzťahu.
11. Do biologicky rozložiteľných kuchynských odpadov z domácností patria: šupy z čistenia zeleniny a ovocia, kávové a čajové zvyšky, vaječné škrupiny, starý chlieb, zvyšky jedál, škrupinky z orecha, papierové vrecká znečistené zeleninou, ovocím, maslom, džemom, potraviny po záručnej dobe alebo inak znehodnotené, použité papierové vreckovky a servítky, nespracované zostatky surovín, neskonzumované zostatky pokrmov a potravín rastlinného ale i živočíšneho pôvodu.
12. Za nakladanie s biologicky rozložiteľným kuchynským a reštauračným odpadom je zodpovedný prevádzkovateľ kuchyne. Náklady spojené s nakladaním – zberom, skladovaním, prepravou a spracovaním vrátane nákladov na zberné kontajnery hradí prevádzkovateľ kuchyne. Nakladanie týmto odpadom môže pre prevádzkovateľa kuchyne vykonávať iba osoba, ktorá má všetky potrebné súhlasy orgánov štátnej správy na vykonávanie predmetných činností.

Ďalšie povinnosti prevádzkovateľa kuchyne:

1. neukladať biologicky rozložiteľný kuchynský a reštauračný odpad do zberných nádob na vytriedené zložky a zmesový komunálny odpad,
2. zabezpečiť skladovanie biologicky rozložiteľného komunálneho odpadu do doby odovzdania na jeho spracovanie tak, aby sa k obsahu kontajnera nedostali hlodavce, iné živočíchy a hmyz,
3. umiestniť zberné nádoby v areáli prevádzkovateľa kuchyne,
4. na vyžiadanie mesta poskytnúť pravdivé a úplné informácie súvisiace s nakladaním s biologicky rozložiteľným kuchynským a reštauračným odpadom,
5. zabezpečiť interval odvozu v súlade s hygienickými predpismi zohľadňujúc aj teploty prostredia (leto/zima), pričom v letnom období interval odvozu musí byť vyšší.

**§ 17**

**Spôsob triedeného zberu šatstva**

1. Na území mesta sú na zber šatstva a textílií umiestnené špeciálne zberné nádoby s intervalom odvozu podľa potreby.
2. Do triedeného zberu šatstva patria: čisté a suché šatstvo, prikrývky, deky, posteľná bielizeň, obuv, rôzne handry, textilné hračky a podobne.
3. Vykonávať zber, prepravu, zhodnocovanie a zneškodňovanie textilného odpadu môže len osoba zodpovedná za zber, ktorá má uzatvorenú zmluvu na vykonanie tejto činnosti s mestom.

**§ 18**

**Veterinárne lieky a humánne lieky nespotrebované fyzickými osobami a zdravotnícke pomôcky**

Veterinárne a humánne lieky nespotrebované fyzickými osobami je potrebné odovzdávať do verejných lekární. Náklady na zberné nádoby na veterinárne, humánne lieky a zdravotné pomôcky nespotrebované fyzickými osobami znáša verejná lekáreň.

**§ 19**

**Kal zo septikov**

1. Majitelia septikov, resp. iní užívatelia ako nájomcovia, správcovia a pod., sú povinní zabezpečiť na vlastné náklady zneškodňovanie kalov v súlade so všeobecne záväznými predpismi.
2. Preprava kalov :
3. Vykonávať zber, prepravu a zneškodňovanie kalov zo septikov môže na území mesta len ten, kto má oprávnenie na vykonávanie tejto činnosti, alebo organizácia mesta, ak mesto túto činnosť zabezpečuje.
4. Majitelia septikov sú povinní zabezpečiť vývoz kalu výlučne prostredníctvom takejto organizácie.

**§ 20**

**Opotrebované pneumatiky**

1. Konečný používateľ pneumatiky je povinný pneumatiku po tom, ako sa stala odpadovou pneumatikou odovzdať distribútorovi pneumatík, ktorý je zberným miestom pre odpadové pneumatiky v zmysle zmluvy s organizáciou zodpovednosti výrobcov (OZV).
2. Zakazuje sa ukladať pneumatiky do zberných nádob, ku stojiskám zberných nádob a voľne v prírode.
3. Obyvatelia mesta môžu tento odpad odovzdávať aj na zbernom dvore počas celého roka.

**V. ČASŤ**

**PREVÁDZKOVANIE ZBERNÉHO DVORA**

**§ 21**

**Podrobnosti prevádzkovania zberného dvora**

1. Zberný dvor je určený výlučne pre fyzické osoby, ktoré majú trvalý pobyt resp. prechodný pobyt na území Mesta Šamorín, pre fyzické osoby, ktoré vlastnia nehnuteľnosť (byt, dom, záhrada, garáž) na území Mesta Šamorín a ktoré sa zapojili do systému zberu KO a majú uhradený poplatok za odvoz a likvidáciu KO.
2. Prevádzku zberných dvorov zabezpečuje mestský podnik AREA Šamorín s.r.o..
3. Otváracia doba zberných dvorov:

|  |  |
| --- | --- |
| Pondelok, utorok, štvrtok, piatok | 8.00 – 15.30 hod. |
| Streda | 8.00 – 18.00 hod. |
| Sobota | 8.00 – 13.00 hod. |

1. Na území Mesta Šamorín sú prevádzkované dva zberné dvory:
* Zberný dvor v Šamoríne na Rybárskej ulici,
* Zberný dvor v mestskej časti Mliečno na Dolnej ulici.
1. Zložky KO, ktoré možno odovzdať do zberného dvora odpadov, sú uvedené na informačnej tabuli, ktorá je umiestnená pri vstupe do zberného dvora.
2. Do zberného dvora možno odovzdávať len odpady, ktoré sú súčasťou KO, a nie odpady z podnikateľskej činnosti.
3. Vytriedené zložky KO (papier, plasty, fólie, sklo, kovy, biologicky rozložiteľný odpad zo zelene, šatstvo, elektroodpad, batérie a akumulátory, jedlé oleje, polystyrén) je možné odovzdať na zbernom dvore bez obmedzenia.
4. Odpadové pneumatiky sa preberajú na zbernom dvore na Rybárskej ulici v Šamoríne, výlučne len od konečného používateľa.
5. Zber DSO sa uskutočňuje formou množstvového zberu, pričom tento odpad je možné za úhradu odovzdať na zbernom dvore výlučne v Šamoríne na Rybárskej ulici.

**VI.ČASŤ**

**SPOLOČNÉ A ZÁVEREČNÉ USTANOVENIA**

**§ 22**

**Spôsob nahlasovania nezákonne umiestneného odpadu**

1. Oznámiť umiestnenie odpadu na nehnuteľnosti, ktoré je v rozpore so zákonom o odpadoch, môže akákoľvek fyzická osoba alebo právnická osoba príslušnému orgánu štátnej správy odpadového hospodárstva alebo mestu.
2. Oznámiť nezákonné umiestnenie odpadu je možné ústne na Mestskom úrade v Šamoríne, referát ochrany životného prostredia v čase úradných hodín, resp. na Mestskej polícii v Šamoríne alebo písomne na adrese: Mesto Šamorín, Hlavná 37, 931 01 Šamorín, e-mailom na adrese: zp@samorin.sk alebo telefonicky na čísle: 031/59 00 429.

**§ 23**

**Priestupky**

1. Podľa § 115 ods. 1 zákona č. 79/2015 Z. z. o odpadoch priestupku sa dopustí ten, kto:
2. uloží odpad na iné miesto než na miesto určené obcou [§ 13 písm. a) zákona o odpadoch],
3. uloží do zbernej nádoby určenej na triedený zber iný druh odpadu ako ten, pre ktorý je zberná nádoba určená [§ 81 ods. 6 písm. a) zákona o odpadoch],
4. zhodnocuje alebo zneškodňuje odpad v rozpore so zákonom [§ 13 písm. b) zákona o odpadoch],
5. nesplní oznamovaciu povinnosť podľa § 15 ods. 2 zákona o odpadoch,
6. koná v rozpore s § 33 písm. b) zákona o odpadoch,
7. nakladá s odpadovými pneumatikami v rozpore s § 72 zákona o odpadoch,
8. nakladá so stavebnými odpadmi alebo s odpadmi z demolácií v rozpore s § 77 ods. 4 zákona o odpadoch,
9. koná v rozpore s § 81 ods. 6 písm. b) zákona o odpadoch,
10. koná v rozpore s § 81 ods. 9 zákona o odpadoch,
11. koná v rozpore s § 81 ods. 13 zákona o odpadoch,
12. neposkytne obcou požadované údaje podľa § 81 ods. 17 zákona o odpadoch.
13. Priestupky podľa odseku 1 písm. a) až k) prejednáva obec, ktorá môže uložiť pokutu do výšky 1500 eur; výnosy z pokút uložených za priestupky sú príjmom rozpočtu obce.
14. Za porušenie ustanovení tohto VZN možno v blokovom konaní uložiť pokutu do výšky 33 eur [§ 13 ods. 1 a § 46 zákona č. 372/1990 Zb. o priestupkoch].
15. Obec môže uložiť právnickej osobe alebo fyzickej osobe oprávnenej na podnikanie pokutu do výšky 6 638 eur, ak poruší povinnosti vyplývajúce z tohto VZN [§ 27b ods. 1 písm. a) a ods. 2 zákona č. 369/1990 Zb. o obecnom zriadení].
16. Na priestupky a ich prejednávanie sa vzťahujú všeobecné právne predpisy a to § 115 zákona o odpadoch a zákon č. 372/1990 Zb. o priestupkoch v znení neskorších predpisov.

**§ 24**

**Kontrolná činnosť**

Kontrolu dodržiavania tohto VZN vykonáva mesto Šamorín prostredníctvom:

1. Mestskej polície v Šamoríne,
2. poverených zamestnancov mesta,
3. hlavného kontrolóra a poslancov mestského zastupiteľstva.

**§ 25**

**Záverečné ustanovenia**

1. Toto VZN schválilo Mestské zastupiteľstvo mesta Šamorín na svojom zasadnutí dňa ...
2. Toto VZN nadobúda účinnosť 15-tym dňom odo dňa jeho vyvesenia na úradnej tabuli mesta Šamorín, dňa ....
3. Nadobudnutím účinnosti tohto VZN strácajú platnosť VZN č. 5/2016 a 2/2019 o odpadoch zo dňa 16.07.2016 a 14.02.2019.

V Šamoríne, dňa ..................

**Csaba Orosz**

**primátor mesta**